جمهور باشقانی رجب طیب اردوغان بوتون دونیایا ترور قارشی‌سیندا پرینسیپ‌لی و نتیجه الده ائتمه اساسیندا آددیم آتماغا چاغیردی.
اردوغان بونو ایستانبول-دا کئچیریلن اولوسلار آراسی اویوشدوروجو سیاست‌لری و خالق ساغلام‌لیغی سیمپوزیوموندا چیخیشی زامانی دئییب.
اردوغان چیخیشیندا تورکیه-‌نین سون ایللرده ترورلا موباریزه‌ده قات ائتدیگی مصافه‌نین ان اهمیت‌لی نتیجه‌لرین‌دن بیری‌نین اویوشدوروجو ماده تیجارتی‌نین قارشی‌سی‌نین آلینماسیندا آتدیغی آددیم‌لار اولدوغونو دئییب.
موباریزنی هر ساحه‌ده آپارما‌دان ترورون مغلوب ائدیله بیلمه‌یه‌جگینی وورغولایان اردوغان دئییب: "آنجاق ترورلا اولدوغو قدر ترور تشکیلات‌لاری‌نین اویوشدوروجو ماده تیجارتیله موباریزه‌ده ده خاریجی اؤلکه‌لردن کیفایت سویه‌ده دستک آلا بیلمه‌دیک. بعضی دایره‌لر خصوصیله ترور ایله مسلمان‌لاری بیر آرایا گتیرمک اوچون جهد گؤستریرلر. کئچمیشده و یا بو گون موختلیف اینانج‌لاردان اولان اینسان‌لارین یاشادیغی مکان‌لاردا ترور پروبلئمی گؤرولموش‌دور. بئله بیر شئی مسلمان اولان بولگه لرده وار کیمی گؤسترمک ترورون قارشی‌سینی آلماقدا جدی بیر پروبلئم‌دیر".
باتی اؤلکه‌لری‌نین ترورلا موباریزه مسئله سینده ایکی اوزلو رفتار ائتدیک‌لرینی وورغولایان اردوغان "2013-جو ایلده "گزی پارکی" حادثه‌لرینده اولوسلار آراسی مئدیا داوام‌لی تاکسیمی گؤستردی دئییل می؟ حاضردا پاریس-ده ترور حادثه لری وار، اولوسلار آراسی مئدیانین سسی چیخیرمی؟ دونیا سس‌سیزدیر، هئچ پاریسی گؤرمور. نه اوچون گؤرمورلر؟ اما اونلار ایسته‌سه ده ایستمه‌سه ده دونیا بون‌لاری ایزلییر" دئیه قئید ائدیب.
